Präž

Präž (, , ) om Venäman lidnanvuitte žilo Karjalan Tazovaldkundan suves. Se om Präžan rahvahaližen rajonan administrativine keskuz da kaikiš suremb eländpunkt, mugažo Präžan lidnankundan keskuz.

 Istorii 
Ezmäižed eländpunktad Präžanjärven randoil mainitasoiš Änižen pätinan aigkirjas vll 1582−1583. Külä Präž-nimenke mainitase ezmäižen kerdan 1640-nzil vozil.

18. voz'sadan augotišel manmehed sordiba mec, vaumičiba puhil't i saiba raudkivendod järvespäi — kaik Oloncan tegimiden täht.

Toižen mail'man sodan vozil 1941−1944 Suomenman sodaväged oliba žilos, kudambad nimitihe Teru:ks sil aigal.

Vl 1962 anttihe žilole lidnanvuiččen žilon statusad. Žilon päiv praznuičese kezakun 5. päiväl.

Žilon ižandusen sarakod oma mecan varhapanend, pumaterialan ümbriradmine, avtotekohendusen edheotandad, marjoiden ümbriradmižtegim, maižanduz, sömän pästand živatoiden täht, turizm.

 Geografijan andmused 
Žilo sijadase rajonan päivnouzmas, ühtennimižen järven päivlaskmaižel randal.

Matkad Petroskoihesai om 42 kilometrad päivnouzmha orhal vai 52 km avtotedme, se om lähembaine lidn. «Kol»-avtote (E105-trass) ümbärdab žilod pidust' päivlaskmašt röunad. Avtote Sortavalhasai (A-129) lähteb žilospäi.

Voden keskmäine lämuz om +2,7 C°, kezakun-elokun +14,3..+17,0 C°, tal'vkun-uhokun −8,8..−10,2 C°. Voden keskmäine relätivine nepsuz om 77,2 %.

 Tobmuz 
Man'g-žilo (), Man'g-külä i Kindasovo-külä mülüdas lidnankundha Präžan ližaks, niiden ühthine ristitišt oli 65 eläjad vl 2013. Lidnankundan pind — 545 km².

Lidnankundan uz' päkäskuz om vahvištadud vl 2012, se vajehti vn 2008 päkäskust.

Kaik kümne ezitajad mülüdas lidnankundan Nevondkundha (). Valitihe heid järgenduseližen kerdan vn 2013 sügüz'kun 8. päiväl (koumanz' kucund)Выборы депутатов Пряжинского городского поселения третьего созыва (Präžan lidnankundan ezitajiden valičendad − koumanz' kucund). — Tedod mänijoiš valičendoiš da referendumiš // Venälaižen Federacijan keskuzline valičemižlaudkund (vybory.izbirkom.ru). . Andrei Stajennii radab sen ezimehen.

Aleksandr Karpov radab lidnankundan pämehen vn 2013 sügüz'kun 8. päivän valičendoiden jäl'ghe. Hänen valdatusiden strok om viž vot. Varapämez' om hänele abhu.

 Eläjad 
Vl 1939 žilon ristitišt oli 1 898 eläjad, vl 1959 — 2 519 eläjad. Vn 2002 Venäman rahvahanlugemižen mödhe žilon eläjiden lugu oli 4 269 ristitud, vl 2010 — 3 675 ristitud. Kaikiš suremb žilon ristitišt oli 4 809 eläjad vl 1979. Rajonan ristitišton nelländez eläb Präž-žilos.

Vspäi 2001 ortodoksižen hristanuskondan Pühän Jumalanmaman Katken kivine pühäpert'Präžan pühäpertid sobory.ru-saital.  om avaitud žilos, mugažo ph. Uar Egiptalaine-moknikan puine časoun' om saudud vll 2014−2018.

Lapsiden opendusen aluzkundad oma keskškol i čomamahtoiden škol. Kodirandantedištandmuzei i kaks' rajonkirjištod ratas žilos.

 Galerei 

 Homaičendad 

 Irdkosketused 
 Präžan lidnankundan oficialine sait (adm-priaza.ru). 

Kategorii:Karjalan Tazovaldkundan lidnanvuiččed žilod
Kategorii:Eländpunktad kirjamišton mödhe
*